**ОБАВЕШТЕЊЕ УЧЕСНИЦИМА НА КОНКУРСУ**

Правилником о изменама и допунама Правилника о плану подрачуна консолидованог рачуна трезора („Службени гласник РС“ број: 143/2022) који је ступио на снагу 6. јануара 2023. године, утврђено је да су корисници буџетских средстава и то: јавна предузећа, привредна друштва, удружења, фондације и задужбине, предузетници, цркве и верске заједнице, задруге и др (Тип Корисника јавних средстава 7 и 8 у евиденцији Управе за трезор) **дужни да отворе посебне наменске подрачуне у надлежној филијали** **Управе за трезор за сваки појединачни програм/пројекат** који се финансира средствима буџета о чему су дописом Министарства финансија односно надлежне филијале Управе за трезор, обавештени корисници јавних средстава.

**Основ за отварање наменског подрачуна** у надлежној филијали Управе за трезор је **Решење о додели средстава за суфинансирање и финансирање пројеката** за области на којима сте конкурисали (поднели конкурсне пријаве) које доноси Покрајински секретаријат за културу, јавно информисање и односе с верским заједницама у роковима предвиђеним текстом јавног конкурса.

По престанку основа за отварање наменског подрачуна за сваки програм/пројекат, корисници су дужни да наменски подрачун затворе.

НАПОМЕНА:

**Тип КЈС 7 -** Остали корисници јавних средстава - јавна предузећа основана од стране Републике Србије, аутономне покрајине, јединице локалне самоуправе и правна лица основана од стране тих предузећа, правна лица над којима Република Србија, аутономне покрајине и јединице локалне самоуправе, има директну или индиректну контролу над више од 50% капитала или 50% гласова у управном одбору, друга правна лица у којима јавна средства чине више од 50% прихода остварених у претходној пословној години

**Тип КЈС 8 -** Правна лица и други субјекти који не припадају јавном сектору - правна лица и други субјекти (привредна друштва, удружења, фондације и задужбине, предузетници, цркве и верске заједнице, политичке странке, задруге и др.), која не припадају јавном сектору, а којима се врши пренос средстава из буџета на посебан наменски динарски рачун код Управе за трезор.